Vyhlásenie predkladateľa

Návrh zákona o registri právnických osôb, podnikateľov a orgánov verejnej moci a o zmene a doplnení niektorých zákonov predkladá Štatistický úrad Slovenskej republiky po medzirezortnom pripomienkovom konaní na rokovanie  Hospodárskej a sociálnej rady Slovenskej republiky a na rokovanie Legislatívnej rady vlády Slovenskej republiky s rozpormi, ktoré sa nepodarilo v rámci rozporového konania odstrániť. 
V rámci medzirezortného pripomienkového konania uplatnilo Ministerstvo financií Slovenskej republiky jednu zásadnú pripomienku: 
„V predkladacej správe sa uvádza, že výdavky spojené s realizáciou zákona budú zabezpečené v rámci schválených limitov výdavkov jednotlivých kapitol na príslušný rozpočtový rok a z Operačného programu Informatizácia spoločnosti (1. Prioritná os). Súčasne, v doložke vybraných vplyvov (ďalej len „doložka vplyvov“), analýze vplyvov sa uvádzajú finančné, rozpočtovo nezabezpečené vplyvy návrhu na rozpočet verejnej správy, kvantifikované v roku 2015 v sume 216 485 eur a v rokoch 2016 až 2018 v sume 1 540 510,80 eur každoročne a zvýšenie limitu počtu zamestnancov o 12 osôb v roku 2015 pre kapitolu Štatistického úradu SR a v rokoch 2016 až 2018 o 14 osôb, z toho pre kapitolu Štatistického úradu SR o 12 osôb a pre kapitoly Ministerstva vnútra SR a Ministerstva spravodlivosti SR po jednej osobe. V doložke vplyvov časti 2. 3. 4. Výpočty vplyvov na verejné financie tabuľke č. 6 je uvedených 12 zamestnancov na rok 2015, 2016, 2017 aj 2018. Ďalej sa uvádza, že návrh si vyžaduje zvýšenie limitu finančných prostriedkov a funkčných miest na roky 2016 až 2018, ktoré nie sú zohľadnené v limitoch kapitol Štatistického úradu SR, Ministerstva vnútra SR, Ministerstva spravodlivosti SR a požaduje sa zvýšiť rozpočtové výdavky kapitol o tieto rozpočtovo nekryté finančné prostriedky.
V nadväznosti na uvedené, ako aj v nadväznosti na prebiehajúcu konsolidáciu verejných financií žiadam realizáciu návrhu zabezpečiť v rámci schválených limitov počtu zamestnancov a výdavkov dotknutých kapitol štátneho rozpočtu na jednotlivé roky. Zásadne nesúhlasím s návrhom, ktorý zakladá rozpočtovo nekrytý vplyv a žiadam doložku vplyvov prepracovať v intenciách požiadavky Ministerstva financií SR a opätovne predložiť Ministerstvu financií SR na posúdenie. 
Upozorňujem, že predložený návrh je v rozpore s uznesením vlády SR č. 508/2014 k návrhu rozpočtu verejnej správy na roky 2015 až 2017, ktorý v bode C.8. ukladá ministrom, predsedom ostatných ústredných orgánov štátnej správy a správcom ďalších kapitol štátneho rozpočtu nepredkladať v priebehu roka 2015 návrhy legislatívnych predpisov a iných materiálov, ktoré zakladajú finančné nároky na zvýšenie počtu zamestnancov a zvýšenie výdavkov alebo úbytok príjmov schválených v štátnom rozpočte na rok 2015 s rozpočtovými dôsledkami na štátny rozpočet alebo na iné rozpočty tvoriace verejný rozpočet.“

Zo strany Štatistického úradu Slovenskej republiky pripomienka nie je akceptovaná a Ministerstvo financií Slovenskej republiky neupustilo od svojej zásadnej pripomienky, teda rozpor naďalej pretrváva. 

Vyjadrenie Štatistického úradu Slovenskej republiky k zásadnej pripomienke:
Prvotný problém s navýšením finančného krytia pre rok 2015 ohľadom projektu RPO vznikol na základe požiadavky MF SR na skrátenie projektu do 1.10.2015. Pôvodná zmluva bola totiž uzatvorená do 1.1.2016 na vytvorenie RPO. Podpis dodatku ohľadom skrátenej lehoty bol k 9.6.2014. Z uvedeného dôvodu sa tieto výdavky nestihli premietnuť do návrhu rozpočtu úradu, ale sú nevyhnutné pre zabezpečenie podpory systému.
Následne je možné rozdeliť problém na 2 časti. Prvá časť je financovanie dodávateľskej podpory v rámci prevádzky systému a druhá časť sú personálne kapacity na zabezpečenie činností v rámci zákona a v rámci prevádzky IS. Štatistický úrad SR má v súčasnosti obmedzené kapacity na výkon činností spätých so štátnou štatistikou, aj napriek tomu ŠÚ SR poskytuje štatistické produkty v požadovanom rozsahu i kvalite. Z toho dôvodu úrad nemôže vlastnými kapacitami zabezpečiť funkcionalitu RPO a preto žiada o navýšenie počtu pracovných miest o 12. RPO je jedným zo základných registrov v rámci verejnej správy. Ak má Štatistický úrad Slovenskej republiky takýto register prevádzkovať vyžaduje si to náklady, ako boli uvedené v doložke vplyvov. Keď sa projekt rozbiehal, Štatistický úrad Slovenskej republiky  obstarával dielo aj s podporou, aby mohla byť zabezpečená udržateľnosť projektu. Pomerná časť tejto sumy bola premietnutá aj do roku 2015, keď došlo k skráteniu projektu o 3 mesiace. Keďže ide o novú kompetenciu nie je možné ju zabezpečiť existujúcimi kapacitami. RPO  totiž nie je štatistický register, ale je jedným zo štyroch základných registrov verejnej správy.

Vyjadrenie Ministerstva financií Slovenskej republiky
Pán Radko Kuruc - štátny tajomník Ministerstva financií Slovenskej republiky v rámci rozporového konania uviedol, že problémom financovania projektov informatizácie sú narastajúce požiadavky na rozpočtové kapitoly. V rámci projektov sa však práve počíta s úsporami. Preto požiadal Štatistický úrad Slovenskej republiky o vypracovanie kalkulácie, ktorá poukáže na benefity projektu a úsporu personálnych kapacít verejnej správy. Poukázal na potrebu komunikácie prínosov najmä s Ministerstvom vnútra Slovenskej republiky, ktorý zodpovedá za reformu ESO.

Zamestnanci Štatistického úradu Slovenskej republiky  požadovanú analýzu vypracovali a zaslali na Ministerstvo vnútra Slovenskej republiky, ktoré realizuje projekt Efektívna verejná správa. Pre zaneprázdnenosť vedúcej služobného úradu Ministerstva vnútra Slovenskej republiky sme predloženú analýzu nemohli prerokovať. Štatistický úrad Slovenskej republiky požiadal o vyjadrenie Ministersto financií Slovenskej republiky, k dnešnému dňu záväzné stanovisko ministerstva neobdržal. Vzhľadom na to , že pre projekt RPO je vytvorenie legislatívnych podmienok nevyhnutné a účinnosť zákona navrhujeme od 1. októbra 2015, predkladáme návrh zákona aj s existujúcim rozporom.